
Lukijalle


Mannerheim-ristin arvostus oli aikanaan ja tulee aina olemaan ylivoimainen verrattuna muihin kunniamerkkeihin. Savolaiset Mannerheim-ristin ritarit olivat kaikki hyvin erilaisia ihmisiä. Joukossa oli nuoria ja vanhoja sotilaita, niin upseereita, aliupseereita kuin miehistönkin jäseniä. Silti jotain yhteistä heistä löytyy; he olivat kaikki poikkeuksellisia yksilöitä, joilla oli poikkeuksellisia kykyjä selviytyä rintamalla. Silti heille tyypillistä oli tietty vaatimattomuus ja velvollisuudentunto. Sodan aikaisilla tapahtumilla ja teoilla ei kerskailtu. On selvää, että ritarit täyttivät annetut tehtävät ja tekivät ne yli odotusten. Savolaisten Marskin ritareiden joukossa oli poikkeuksellisen paljon taitavia konepistoolin käyttäjiä. Peräti 12 miehen nimitysperusteluissa mainitaan erityisen taitava konepistoolin käyttö.


Useimmissa kirjoissa Savossa syntyneitä Marskin ritareita kerrotaan olevan 30, historiallisen maakuntajaon mukaisesti. Itse olen päätynyt kirjassani käyttämään lukua 31. Tätä samaa lukua käyttää kirjoissaan myös ritareista monta kirjaa kirjoittanut Mauri Sariola. Pieni heitto luvuissa johtuu Pohjois-Savossa sijaitsevasta rajapitäjä Kaavista, joka on laskettu historiallisessa maakuntajaossa sekä useimmissa ritariteoksissa osaksi Karjalaa. Jos oikein tarkkoja ja ajankohtaisia ollaan, niin myös Heinävesi (Marskin ritari Tuomas Gerdtin synnyinkunta), joka on aiemmin kuulunut Etelä-Savoon, siirtyi vuodesta 2021 alkaen osaksi Pohjois-Karjalaa. Pidän Gerdtiä kuitenkin savolaisena Marskin ritarina. Tässä teoksessa käyttämäni luku 31 pohjautuu sotiemme ajan ja sen jälkeiseen maakuntakarttaan. Silloin ritarit elivät ja silloin sotamme käytiin. On luonnollista käyttää nimenomaan nykyistä maakuntajakoa tutkimuksen pohjana. Savoon on haudattu 18 Marskin ritaria.


Yksi maaginen maamme ratkaiseviin hetkiin ja sotahistoriaan liittyvä päivämäärä on kummitellut elämässäni syntymästäni saakka. Se on Marsalkka Mannerheimin syntymäpäivä ja Puolustusvoimien virallinen liputuspäivä, eli 4.6. Kyseinen päivämäärä on myös oma syntymäpäiväni. Olen jo pitkään tuntenut, että jonkin kirjani aihe tulee nivoutumaan tuon päivämäärän ympärille. Nyt on sen hetki. Hämmästykseni oli suuri, kun aloin tutkia Marskin ritareiden taustatietoja. Kyseinen päivämäärä pulpahti taas pintaan. Ainut ritarikornetti, puumalalainen ritari 53 Teppo Hirvi-Kunnas syntyi myös 4.6. Vuosi oli 1919. Kaarlo ”Kylmä-Kalle” Heiskanen ylennettiin jalkaväenkenraaliksi 4.6.1953, Jouko Kiiskinen majuriksi 4.6.1963, Tuomas Gerdt kapteeniksi 4.6.1968, Erkki Oinonen vääpeliksi 4.6.1968 ja Eero Seppänen korpraaliksi 4.6.1968. Lisäksi ritari 112 Kullervo Leskinen, joka haudattiin maakuntaamme, sai ristinsä 4.6.1943. Myös kahden ritarin, Toivo Korhosen ja Eino Kuvajan, muistolaatat paljastettiin 4.6.2002.


Kirjan teon aikana lokakuussa 2023 menehtyi maatamme presidenttinä johtanut Martti Ahtisaari. Mainittakoon tämä siksi, että nimenomaan Ahtisaari oli se presidentti, joka kutsui ensimmäisenä maamme johtajana Marskin ritarit Linnan juhliin vuonna 1994. 44:stä elossa olleesta ritarista saapui juhliin 39. Vuonna 1995 vastaanotolle saapui 32 ritaria ja vuonna 1996 vielä 28 ritaria. Vuonna 1997 paikalla oli 25 ritaria ja seuraavana vuonna 19 ritaria. Viimeiseen presidentti Ahtisaaren isännöimään juhlaan vuonna 1999 saapui 15 ritaria. Tarja Halonen jatkoi käytäntöä, ja vuonna 2000 juhlissa oli 16 ritaria ja vuosina 2001–2002 paikalla oli 11 ritaria (mm. Gerdt, Iisalo, Hämäläinen, Oinonen, Seppänen ja Äijö). Marskin ritarit olivat juhlissa todellisia median suosikkeja, mm. Väinö Hämäläinen antoi haastatteluja, joissa hän keksi aina jotain mieleen jäävää sanottavaa. Vuodesta 2008 alkaen Linnan juhlissa oli ainoana ritarina mukana enää Tuomas Gerdt.


Mannerheim-ristin ritarien kunniaksi ja muistoksi on paljastettu useita muistomerkkejä, muistolaattoja, muotokuvia ja valokuvia. Niin myös Savossa. Merkittävän panoksen tähän savolaisten Marskin ritareiden muistoperinteen vaalimiseen ovat kantaneet ainakin Kuopion Sotaveteraanimuseo, Iisalmen Kulttuurikeskus, Sodan ja rauhan keskus Muisti, Päämajamuseo sekä Jalkaväkimuseo Mikkelissä. Valtakunnallista huomiota herätti erityisesti kesäkuussa 1989 avattu valokuvakooste kaikista jalkaväen Mannerheim-ristin ritareista Jalkaväkimuseon ritarisalissa. Ritareiden avustaminen oli säätiön tärkein tehtävä sotiemme jälkeisinä vuosikymmeninä. Ritarikokouksessa 4.2.1952 tehtiin päätös Mannerheim-ristin ritarien säätiön ja koko maan kattaneen yhdysmiesverkoston perustamisesta. Tehtävään valittiin 18 ritaria, jotka selvittivät oman alueensa ritareiden taloudellisen tuen tarpeen. Pääyhteysmieheksi valittiin eversti Adolf Ehrnrooth ja hänen apulaisekseen kapteeni Jouko Kiiskinen. Meni kuitenkin kolme vuotta ennen kuin säätiö sai viralliset muotonsa. Lokakuussa 1969 nimettiin uudet yhteysmiehet alueille. Jouko Hynninen vastasi Suur-Saimaan alueesta, jolla asui yhdeksän ritaria. Eino Kuvaja puolestaan vastasi Pohjois- Savon alueesta, jossa asui neljä ritaria. Kolme vuotta myöhemmin Kuvaja otti vastatakseen myös Keski-Suomen alueesta. Yhdysmiesverkostossa tapahtui aikojen kuluessa muutoksia; mm. vuonna 1976 ritari Kuvajan kuoltua Onni Määttänen otti vetovastuun ja Pohjois-Savo liitettiin yhteen Pohjois-Karjalan alueen kanssa.


Teoksen tekemistä ovat taloudellisesti tukeneet Mannerheim-ristin ritareiden perinnesäätiö, Etelä-Savon Säästöpankin Kulttuurisäätiö ja Vapaussodan Invalidien Muistosäätiö. Isot kiitokset tukijoilleni! Lämmin kiitos myös kaikille aineistoa lainanneille. Haluan siteerata tunnetun Marskin ritarin, jalkaväenkenraali Adolf Ehrnroothin sanoja ennen kuin lukija pääsee tutustumaan tarkemmin kirjan sisältöön: ”Suomi on hyvä maa, paras meille suomalaisille. Se on puolustamisen arvoinen. Sen ainoa puolustaja on Suomen oma kansa. Jumala varjelkoon Suomen maata.”


Anttolassa 4.6.2024


Mikko Laiho










Mannerheim-risti


Talvisodan aikana ylipäällikkö Mannerheim lausui, että kunniamerkkisäännöt olivat puutteellisia. Hänen mukaansa taistelukentällä osoitettu urhoollisuus ja taitavuus oli pystyttävä palkitsemaan korkealla kunniamerkillä sotilaallisesta arvoasteesta riippumatta. Niinpä 16. joulukuuta 1940 annettiin asetus, jolla uudet kunniamerkit otettiin käyttöön: ”Erinomaisen urheuden, taistellen saavutettujen erittäin tärkeiden tulosten tai erikoisen ansiokkaasti johdettujen sotatoimien palkitsemiseksi voidaan Suomen puolustusvoimien sotilas hänen sotilasarvostaan riippumatta nimittää 1. tai 2. luokan Mannerheim-ristin ritariksi.” Ainoastaan kaksi miestä nimitettiin 1. luokan ritareiksi, sotamarsalkka C.G.E. Mannerheim ja jalkaväenkenraali A.E. Heinrichs.


Mannerheim-ristin jakoperusteisiin tehtiin jatkosodan aikana merkittävä lisäys. Eduskunta antoi 14.5.1943 lain kunniapalkkion suorittamisesta Vapaudenristin Mannerheim-ristin kunniamerkillä palkituille: ”Vapaudenristin Mannerheim-ristin kunniamerkillä palkituille annetaan valtion varoista kunniapalkkio, sen mukaan kuin tässä laissa säädetään. Kunniapalkkio, jonka määrä on 50 000 mk, annetaan 1 §:ssä mainituille henkilöille taikka, jos hän on kuollut, hänen vaimolleen ja lapsilleen tai ottolapsilleen taikka jos heitä ei ole, hänen vanhemmilleen. Palkkio on vapaa kaikista veroista.” Mannerheim pyrki siihen, että ristin luovutus järjestetään juhlallisin menoin Päämajassa, jonne asianomaiset komennettaisiin ryhmissä rintamalta. Näitä jakotilaisuuksia pidettiin lopulta kuitenkin vain kolme kertaa. Ylipäällikkö itse ojensi ristin kahdessa ensimmäisessä (15.9.1942 ja 1.3.1943) jakotilaisuudessa ja viimeisessä (18.12.1943) tilaisuudessa sen luovutti kenraaliluutnantti Tuompo marsalkan edustajana yhtenä Päämajan kenraaleista. Tilaisuuden lopuksi nautittiin yhteinen lounas.


Sotiemme aikana taisteli tai toimi erilaisissa puolustusvoimiemme tehtävissä noin 600 000 miestä. Marskin ritareita heistä oli 191. Ensimmäinen ritari oli eversti Ruben Lagus ja viimeinen jääkärieverstiluutnantti Viljo Laakso. Ensimmäinen savolainen ritari oli luutnantti Olli Remes numerolla 10 ja viimeinen kapteeni Kauko Vilanti numerolla 190. Vilanti oli samalla viimeinen komppanianpäällikkö, jolle risti myönnettiin. Sauli Kousa oli sotilasarvoltaan ensimmäinen ylikersantti, jolle risti myönnettiin. Taavetti Laatikainen oli 55-vuotiaana sotilasarvoltaan vanhin kenraalimajuri, jolle risti myönnettiin. 46-vuotias Albert Räsänen oli puolestaan vanhin luutnantti, jolle risti myönnettiin. Eero Seppänen oli 19-vuotiaana kolmanneksi nuorin ja Tuomas Gerdt 20-vuotiaana viidenneksi nuorin ristin saaja. Vilho Nenonen oli 61-vuotiaana kolmanneksi vanhin ja 55-vuotias Taavetti Laatikainen neljänneksi vanhin ristin saaja. Upseerikoulutuksen saaneista kaatui yhteensä 18 miestä; heidän joukossaan olivat savolaiset Vihma, Hirvi-Kunnas ja Remes.


Savolaisia jääkäriritareita olivat Laatikainen, Heiskanen, Vihma ja Räsänen. Heistä Einar Vihma oli viimeinen Jääkäripataljoona 27:ssa palvellut sankarivainaja ja Kaarlo Heiskanen oli viimeinen puolustusvoimien palveluksessa ollut jääkäriritari. Akateemisen Karjala-Seuran jäseniä olivat Heiskanen, Vihma, Hynninen, Lukkari ja Kuvaja. Lisäksi Mikkeliin haudattu ritari Lauri Äijö oli AKS-jäsen. Kaatuneita savolaisia ritareita olivat Teppo Hirvi-Kunnas, Kaarlo Laitinen, Olli Remes, Einar Vihma ja Ville Väisänen. Kesällä 1944 heistä kaatuivat Vihma ja Väisänen. Molemmat heistä kaatuivat Tali-Ihantalan kuuluisissa torjuntataisteluissa. 50-vuotias Vihma oli kuollessaan ritareista vanhin. Laitinen oli ainoa savolainen kaatunut Lapin sodassa. Kaatumisen jälkeen eli postuumisti nimitettiin ritareiksi Hirvi-Kunnas ja Väisänen. Sodan aikana kuolivat Simo Brofeldt ja Niilo Korhonen. Brofeldt kuoli sairauteen sotasairaalassa ja Korhonen majoitusalueella sattuneessa ampumavälikohtauksessa. Kaksi ritareista lähti tästä maailmasta oman käden kautta; Heiskanen ja Tanttu.


Sodan aikaisen tilastoinnin mukaan Savossa syntyneitä Marskin ritareita oli 31. Pohjois-Savossa oli syntynyt 19 ja Etelä-Savossa 12 ritaria. (Vuoden 2021 alussa Joroinen siirtyi Etelä-Savosta Pohjois-Savoon, joten Heiskanen siirtyy jatkossa tilastoissa Pohjois-Savoon. Lisäksi Heinävesi siirtyi Etelä-Savosta Pohjois-Karjalaan, joten Gerdt siirtyy tilastoissa Pohjois-Karjalaan. Tässä kirjassa molemmat miehet ovat savolaisia!) Pohjois Kuopiossa syntyi viisi ja Iisalmessa neljä ritaria. Kuopion Lyseota ritareista kävivät Iisalo P, Iisalo T, Korhonen N, Kuvaja, Laaksonen, Magnusson ja Vihma. Heistä vain Korhonen, Kuvaja ja Vihma olivat syntyneet Savossa. Savolaiset ritarit toimivat sotavuosien jälkeen merkittävissä tehtävissä. Kaarlo Heiskanen toimi puolustusvoimain komentajana ja Taavetti Laatikainen jalkaväen tarkastajana. Molemmat nousivat kenraalikuntaan. Ritareita oli myös mukana asekätkennässä. Kaikista ritareista 20 oli joko pidätettynä tai tuomittiin vankeusrangaistukseen. Heistä kolme tuli Savosta: Heiskanen, Lukkari ja Puustinen. Lukkarin ja Puustisen pidätysajat olivat erittäin pitkät ja tuomiot raskaat. Heiskanen Keski-Suomen sotilasläänin komentajana oli pidätettynä 13 kk, mutta hän ei saanut tuomiota. Lukkari Päämajan pioneerilinjan johtajana oli 20 kk pidätettynä saaden 18 kk tuomion. Puustinen Pohjois-Savon suojeluskuntapiirin 2.ye-upseerina oli pidätettynä 23 kk saaden 14 kk tuomion. Merkittäviin saavutuksiin yltäneitä sotilaita oli muitakin. Kirjassani olen halunnut tuoda esille myös näitä rohkeita savolaisia miehiä, joille Marskin ristiä esitettiin. Heidän nimitykset eivät kuitenkaan koskaan edenneet Mannerheimin allekirjoitettaviksi asti.


Marskin ritareiden ritarikokouksia (vuodesta 1952 alkaen) ja kesäpäiviä (vuodesta 1991 alkaen) vietettiin aina 2000-luvun ensimmäiselle vuosikymmenelle saakka. Ensimmäinen ritarikokous pidettiin yksi vuosi Mannerheimin hautajaisten jälkeen 4.2.1952. Savossa kokoonnuttiin kahdeksan kertaa: Kuopiossa 9.–10.6.1957, Mikkelissä 13.–14.6.1959, Kuopiossa 9.–10.7.1966, Mikkelissä 10.–11.6.1989, Suonenjoella 12.–13.6.1993, Iisalmessa 8.–9.6.1999 ja Mikkelissä 6.–7.6.2003. Viimeinen ritarien yhteinen kuntoutusleiri järjestettiin syksyllä 2004 ja seuraavana vuonna päättyivät myös kesäpäivät. Ritarit kokoontuivat tämän jälkeen epävirallisesti vielä kerran Mikkelissä 2007. Vuonna 2008 oli ritareita elossa enää neljä: Gerdt, Iisalo, Määttänen ja Nykänen. Vuonna 1957 helluntaina Kuopiossa oli koolla 140 ritarista 56 miestä. Vuosikokous pidettiin Kaupunginhotellissa. Kokouksen puheenjohtajana toimi kenraalimajuri Ehrnrooth sekä sihteereinä savolaiset Kuvaja ja Vilanti. Ritarit marssivat Kuopion varuskuntasoittokunnan kanssa kaupungin läpi sankaripuistoon. Seppeleenlaskun puistossa suorittivat Ehrnrooth yhdessä Antti Sokan, Juho Pössin ja Oiva Röngän kanssa. Väki siirtyi seppeleenlaskun jälkeen Puijon torniin, missä suoritettiin etäisyyksien arvioimiskilpailu. Sitten vieraat kävivät vielä eri puolilla kaupunkia ennen kuin oli illanvieton aika Kaupunginhotellissa. Illanvieton yhteydessä kuultiin taiteilija Rauni Molbergin lausuntaa ja Antti Hyvärisen laulua varusmiessoittokunnan säestyksellä. Toisena vierailupäivänä ritarit tekivät laivaristeilyn, minkä jälkeen oli tapahtuman päättäjäisten aika jälleen Kaupunginhotellissa.


13.–14.6.1959 ritarit kokoontuivat Mikkeliin. Sotilaskodissa pidetyssä nimenhuudossa oli paikalla 57 kaikkiaan 137 elossa olleista ritareista. Kokouksen jälkeen ritarit seurasivat Savon prikaatin vuosijuhlaparaatia Mikkelin torilla. Kesällä 1966 ritarit palasivat Kuopioon. Vuosikokous pidettiin sotilaskodissa. Kokouksen puheenjohtajaksi valittiin everstiluutnantti Eino Kuvaja. Kenraaliluutnantti Talvela luovutti kokouksen alussa Kuopion Reserviupseerikerholle Mannerheim – reliefin. Kerhon puheenjohtaja, reservin yliluutnantti Erkki Liesinen ja varuskunnan päällikkö eversti Vahla toivottivat vieraat tervetulleiksi Kuopioon. Sitten oli vuorossa katsaus ritarien säätiön vuosikertomukseen. Paavo Talvela käytti puheenvuoron, josta ilmeni, etteivät ritarit vielä suinkaan lepää laakereillaan, vaan he ovat sinnikkäitä eteenpäin pyrkijöitä elämässään. Esimerkkinä Talvela käytti Alpo Marttista, joka oli amerikkalaisen sotakorkeakoulun priimus. Kokouksen lopuksi maisteri Koskinen piti luennon Kuopion historiasta ja nykyisyydestä. Sitten paikalle saapuneet 62 ritaria marssivat seppeleenlaskuun sankarihaudoille. Ohjelmassa oli myös lounas Puijon tornissa ja käynti Karjalan lennostossa Rissalassa. Illan aikana tehtiin vielä lyhyt parituntinen Kallaveden risteily. Illanvietto pidettiin hotelli Atlaksessa. Seuraavana päivänä saunottiin Suovun majalla ennen poislähtöä. Mannerheim-ristin ritarien säätiö ojensi ritarimaljan Savon Prikaatille 13.6.1981. Kesäkuussa 1989 kokoonnuttiin Mikkeliin. Ritari Lauri Äijö oli järjestelyiden takana. Paikalle saapui 47 ritaria. Vuosikokous pidettiin vuonna 2022 puretun hotelli Varsavuoren auditoriossa. Väki siirtyi kokouksen jälkeen Mikkelin klubille, missä nautittiin asiaankuuluvasti Marskin ryyppy. Klubivierailun jälkeen ritarit laskivat seppeleet eri muistomerkeille tutustuen myös Jalkaväkimuseoon. Päivällisestä nautittiin Mikkelin kaupungin edustajien ja koko tapahtuman tukijoiden kesken. Seuraavana päivänä ritarit tutustuivat Karkialammen varuskuntaan syöden lounaan Savon prikaatin killan veteraanien kanssa. Sitten vieraat seurasivat Porrassalmen taistelun muistojuhlaa, jossa varusmiehistä kasattu osasto esitti taistelunäytöksen kustavilaissodan aikaisiin pukuihin pukeutuneena.


12.–13.6.1993 Suonenjoella paikalla oli ainoastaan 28 ritaria eli 58 % jäsenistä. Pankinjohtaja Kimmo Viljaharju, paikallisen reserviupseerikerhon entinen pitkäaikainen puheenjohtaja, oli kutsunut ritarit paikkakunnalle. Jalkaväenkenraali Ehrnrooth totesi tuolloin: ”Vaikka rivimme harvenevat ja terveytemme alkaa horjua, henki pysyy aina samana!” Ritarit Oinonen, Vehviläinen ja Voutilainen laskivat seppeleen sankarihautojen luona, ja ritari Iisalo piti puheen. 8.–9.6.1999 ritarit olivat koolla Iisalmessa. Paikalle jaksoi saapua 14 ritaria (mm. Gerdt, Hämäläinen, Iisalo, Oinonen, Seppänen ja Äijö). Ensimmäinen päivä alkoi lounaalla Olvi-oluthallissa. Lounaan jälkeen ritarit pitivät kokouksensa Iisalon johdolla. Sen jälkeen tehtiin kunniakäynnit kahden ritarin haudoille; Puustisen haudalla Iisalmessa ja Remeksen haudalla Vieremällä. Seppeleen laskijoina toimivat Erkki Oinonen, Pentti Iisalo ja Tuomas Gerdt. Seuraavana vuorossa oli tutustuminen Koljonvirran taistelupaikkaan ja juhlaillallinen Olvi-oluthallissa. Illallisen aikana esiintyi oopperalaulaja Tapani Valtasaari säestäjänään pianisti Antti Sarvela. Päätöspäivä alkoi aamuhartaudella Iisalmen ortodoksisessa kirkossa, jonka jälkeen nautittiin lounas Olvi-oluthallissa. Kun jalkaväenkenraali Ehrnroothin 95-vuotispäivän kansalaisvastaanotto järjestettiin 9.2.2000, paikalla oli vahva savolaisten Marskin ritareiden edustus. Säätiön hallitus oli paikalla kokonaisuudessaan: ritarit Tuomas Gerdt, Väinö Hämäläinen, Lauri Kokko ja Heikki Nykänen sekä eversti Hurmerinta ja majuri Norkola. Säätiön valtuuskuntaa edustivat ritarit Pentti Iisalo, Erkki Oinonen ja Eero Seppänen sekä vuorineuvos Matomäki. 6.–7.6.2003 ritarit kokoontuivat Mikkelissä kolmannen kerran. Ritareita saapui paikalle kymmenen (mm. Gerdt, Hämäläinen, Iisalo, Oinonen, Seppänen ja Äijö) viidestätoista elossa olleista. Lounas ja kokous pidettiin Länsi-Savo – lehden tiloissa. Sateisessa säässä laskettiin seppeleet Laatikaisen ja Hynnisen haudoille. Torilla käytiin tervehtimässä Mannerheimin patsasta. Illallinen nautittiin Mikkelin Klubilla kauppaneuvos Esko Tikan isännöimänä. Musiikkiesityksestä vastasivat viulisti Lauri Pokkinen ja kitaristi Antti Halinen. Toisena päivänä poutasäässä vierailtiin Savon Prikaatissa. Lähtölounas oli varattu Cumulus-hotelliin. Yläsavolaisten Mannerheim-ristin ritareiden kunniaksi paljastettiin muistotaulu Iisalmen Kulttuurikeskuksessa 4.6.2004 ja Mikkelin Mannerheim-ristin ritareiden kunniaksi paljastettiin muistotaulu Jalkaväkimuseon piha-alueella 4.9.2004. Savolaisista Marskin ritareista paljastettiin valokuvaryhmä Kuopion Sotaveteraanimuseossa 4.9.2004. Vaikka ritarien kesäpäivien vietto loppuikin 2000-luvun ensimmäisellä vuosikymmenellä ritarien määrän vähenetessä, saivat he kutsuja erilaisiin tapahtumiin, esim. ritarit olivat puolustusvoimain komentajan amiraali Kaskealan kutsumina Mikkelissä 20.3.2007. Viidestä kutsutusta ritarista paikalla olivat Gerdt, Iisalo ja Nykänen. Tilaisuus päättyi illalliseen Mikkelin Klubilla.










Savolaiset Marskin ritarit lajiteltuna eri jakoperusteiden mukaan


RITARINIMITYKSET YLIPÄÄLLIKKÖ MANNERHEIMIN KUNNIAMERKKILUETTELOISSA AIKAJÄRJESTYKSESSÄ:


19.9.41 Remes


3.10.41 Vehviläinen ja Laatikainen


11.10.41 Brofeldt ja Heiskanen


14.10.41 Vihma


30.11.41 Rönkä


25.11.41 Voutilainen ja Räsänen


19.1.42 Hynninen


14.5.42 Hirvi-Kunnas


21.7.42 Kousa ja Lukkari


22.9.42 Laitinen ja Gerdt


15.3.43 Korhonen N, Ovaskainen ja Schadewitz


9.8.43 Puustinen


25.7.44 Kuvaja, Seppänen, Väisänen ja Ripatti


5.8.44 Oinonen


28.10.44 Miettinen


24.1.45 Hämäläinen ja Tanttu


24.3.45 Nenonen, Kiiskinen, Korhonen T ja Vilanti


JAKOTILAISUUDET PÄÄMAJASSA:


15.9.1942


1.3.1943


19.12.1943


VUOSITTAISET RITARINIMITYKSET:


1941 9


1942 6


1943 4


1944 6


1945 6


JALKAVÄKIRYKMENTTIEN RITARIT:


JR1 Tanttu


JR7 Gerdt, Schadewitz, Kuvaja, Ripatti, Hämäläinen ja Kiiskinen


JR8 Laitinen


JR9 Vehviläinen ja Vilanti


JR10 Korhonen N ja Puustinen


JR12 Rönkä


JR22 Kousa


JR30 Oinonen


JR49 Seppänen


JR54 Remes


RITARIT AAKKOSJÄRJESTYKSESSÄ:


Brofeldt


Gerdt


Heiskanen


Hirvi-Kunnas


Hynninen


Hämäläinen


Kiiskinen


Korhonen N


Korhonen T


Kousa


Kuvaja


Laatikainen


Laitinen


Lukkari


Miettinen


Nenonen


Oinonen


Ovaskainen


Puustinen


Remes


Ripatti


Räsänen


Rönkä


Schadewitz


Seppänen


Tanttu


Vehviläinen


Vihma


Vilanti


Voutilainen


Väisänen


SAVOLAISTEN RITAREIDEN POISTUMA SOTAVUOSIEN JÄLKEEN:


1951 Lukkari


1952 Tanttu


1954 Laatikainen


1956 Kousa


1960 Nenonen


1962 Puustinen ja Heiskanen


1963 Räsänen


1965 Ripatti


1969 Korhonen T


1974 Vilanti


1975 Kuvaja


1976 Miettinen


1981 Schadewitz


1983 Hynninen ja Rönkä


1985 Kiiskinen


1991 Ovaskainen


1998 Vehviläinen


2000 Voutilainen


2004 Seppänen


2005 Hämäläinen ja Oinonen


2020 Gerdt


JAKO SODAN AJAN TEHTÄVÄN MUKAAN:


PÄÄMAJAN RITARI: Nenonen


AK JA D KOMENTAJAT: Laatikainen, Heiskanen ja Vihma


RYKMENTTIEN JA PATL KOMENTAJAT: Hynninen, Räsänen, Puustinen, Kuvaja ja Miettinen


POSTUUMIT RITARIT: Hirvi-Kunnas ja Väisänen


SODASSA KAATUNEET TAI KUOLLEET RITARIT: Remes, Brofeldt, Vihma, Laitinen ja Korhonen N


ETULINJAN PÄÄLLIKÖT: Remes, Lukkari, Korhonen N, Ripatti, Kiiskinen ja Vilanti


TAISTELIJOIDEN ISKUNYRKIT: Vehviläinen, Rönkä, Voutilainen, Kousa, Gerdt, Schadewitz, Seppänen, Oinonen, Hämäläinen, Tanttu


SISSIRITARIT: Puustinen, Korhonen T


RITARIT MERELTÄ: Ovaskainen


JAKO RINTAMALOHKON MUKAAN:


KARJALAN KANNAKSEN RITARIT: Laatikainen, Vihma, Gerdt ja Schadewitz


AUNUKSEN KARJALAN RITARIT: Vehviläinen, Brofeldt, Heiskanen, Voutilainen, Räsänen, Hynninen, Hirvi-Kunnas, Kousa, Laitinen ja Oinonen


ITÄ-KARJALAN RITARIT: Rönkä, Lukkari ja Korhonen N


SALLAN ALUEEN RITARI: Remes


MERIVOIMIEN RITARI: Ovaskainen


PÄÄMAJAN RITARI: Nenonen


VETÄYTYMISVAIHEEN 1944 RITARIT: Kuvaja, Seppänen, Väisänen, Ripatti, Hämäläinen, Tanttu, Kiiskinen, Miettinen ja Vilanti


KAUKOPARTIORITARIT: Puustinen ja Korhonen T


JAKO MAAKUNTIEN VÄLILLÄ:


POHJOIS-SAVO 19: Brofeldt, Korhonen N, Korhonen T, Kuvaja, Laitinen, Lukkari, Miettinen, Nenonen, Oinonen, Ovaskainen, Puustinen, Remes, Räsänen, Rönkä, Vehviläinen, Vihma, Vilanti, Voutilainen, Väisänen


ETELÄ-SAVO 12: Gerdt, Heiskanen, Hirvi-Kunnas, Hynninen, Hämäläinen V, Kiiskinen, Kousa, Laatikainen, Ripatti, Schadewitz, Seppänen E, Tanttu


RITAREIDEN POIKIA LÄHTI KADETTIUPSEERIURALLE SEURAAVASTI: Toimi Korhonen, Erkki Laatikainen sekä veljespari Jussi ja Matti Lukkari


SAVOLAISISTA MARSKIN RITAREISTA MONET OLIVAT KORKEAN TASON URHEILIJOITA: Lukkari (sk-urheilu/hiihto ja kestävyysjuoksu), Remes ja Kuvaja (hiihto) sekä Vihma ja Vilanti (voimistelu)


SUOJELUSKUNTAJÄRJESTÖÖN KUULUI TAI VAPAUSSOTAAN OSALLISTUI 22 RITARIA: Remes, Vehviläinen, Laatikainen, Brofeldt, Heiskanen, Vihma, Rönkä, Voutilainen, Räsänen, Hynninen, Hirvi-Kunnas, Lukkari, Gerdt, Korhonen N, Puustinen, Kuvaja, Väisänen, Ripatti, Oinonen, Nenonen, Korhonen T ja Vilanti


SUOJELUSKUNTAJÄRJESTÖÖN EI KUULUNUT YHDEKSÄN RITARIA: Kousa, Laitinen, Ovaskainen, Schadewitz, Seppänen, Miettinen, Hämäläinen, Tanttu ja Kiiskinen JOKAISEN MARSKIN RITARIN NIMEN YHTEYDESSÄ ON SEURAAVAT TIEDOT: viimeinen sotilasarvo, syntymäpaikka ja -aika, kuolinpäivä ja -paikka, hautauspaikka, ritariksi nimittämisnumero ja -päivämäärä, sotilasarvo ja tehtävä ritariksi nimeämishetkellä, viimeinen ammatti, aselaji ja mahdollinen kuuluminen suojeluskuntajärjestöön










SAVOSSA SYNTYNEET RITARIT NUMEROJÄRJESTYKSESSÄ



nro 10: Olli Remes



kapteeni


syntyi Iisalmessa 8.9.1909, kaatui Krivillä 31.12.1942, haudattu Vieremän sankarihautausmaahan 31.1.1943


ritari 10, 12.9.1941, luutnantti, komppanianpäällikkö 9./JR 54


kapteeni


rajavartiolaitos


kuului Vieremän suojeluskuntaan 1926–39


”HUIPPUHIIHTÄJÄ”


Olavi Remes syntyi Iisalmen maalaiskunnassa Valkeiskylässä 8.9.1909. Olavi taipui luontevasti kutsumanimenä Olliksi. Kun Olli oli kuuden vanha, perhe muutti Vieremän pitäjän Rajamäelle. Hän kävi kansakoulun liittyen Vieremän suojeluskuntaan vuonna 1926. Remes suoritti varusmiespalveluksensa Pohjois-Savon Rykmentissä vuosina 1929–31. Varusmiespalveluksensa jälkeen kersantti Remes palveli varastonhoitajana ja kouluttajana Pohjan Rykmentissä Kuopiossa. Hänelle tuli Iisalmen Visan hiihtäjänä runsaasti menestystä laduilta: silloinen rajakersantti Remes oli Puolustusvoimain mestari 17 km hiihdossa 17 km matkalla vuonna 1930, Sollefteån MM-hiihdoissa kolmas 50 km matkalla vuonna 1934 ja Garmisch-Partenkirchenin olympiakisoissa toinen sotilaspartiohiihdossa vuonna 1936. Puolustusvoimista tämä huippuhiihtäjä siirtyi Rajavartiolaitoksen palvelukseen toimien kouluttajana Lapin rajavartiossa talvisodan alkuun asti. Silloin tämä kova hiihtäjä laitettiin ErP 17:n joukkoihin sissiosaston johtajaksi.


”SEISKAN ARVOINEN LAUKAUS”


Ylikersantti Remes partioi miehineen talvisodassa vihollisen selustassa ja sivustoilla Kelsinkäisessä, Aatsingissa ja muualla Sallan ympäristössä osallistuen myös Joutsijärven ja Mäntyvaaran taisteluihin. Ritariksi Remestä esitettiin jo talvisodan ansioista, kuten lähes 500 muutakin sotilasta. Er. P 17:n komentajan, majuri Akseli Väänäsen esitys: ”Erillinen Pataljoona 17:n sissiosaston johtaja. Useilla pitkillä ja rasittavilla sissiretkillä, kuten esimerkiksi Salmivaaraan, Paikan selkään, Matovaaraan, Kelloon, Särkivaaraan ja Jänisvaaraan toimi taitavasti ja tarmokkaasti, aiheuttaen viholliselle raskaita tappioita ja tuoden arvokkaita tietoja tullessaan.” Talvisodan jälkeen Remes yleni vääpeliksi ja heti perään vänrikiksi huhtikuussa 1940. Olli Remes lähti jatkosotaan jo luutnanttina toimien aluksi partionjohtajana 46. Rajakomppaniassa ja sitten komentaen 9./JR 54:ä. 6.D hyökkäsi 1.7.1941 saksalaisten rinnalla tavoitteena Kantalahti. Olli Remes eteni komppaniansa kanssa divisioonan kärkenä ja Remes teki jatkosodan alussa tiedusteluretkiä vihollisen selustaan jopa yksin. Hän kävi itse Kurtissa yöllä tekemässä venäläisten piikkilankaesteeseen aukon, jonka läpi hänen komppaniansa teki läpimurron aamulla. Sitkeä ja yltiöpäinen Remes haavoittui jatkosodan alussa vuoden 1941 aikana peräti kolme kertaa; Kutsassa 3.7., Vuorikylässä 23.8. ja Alakurtissa 29.8. Lisäksi asemasodan aikaan vähän ennen kaatumista hän haavoittui Krivillä 8.11.1942. Yhdelle tiedusteluretkelle hän lähti yksin, sillä hän katsoi sen omille joukoille edullisemmaksi vihollismiehityksen vuoksi. Kohteena oli eräs silta, jonka ympäristössä kuhisi puna-armeijan sotilaita. Olli Remes pääsi salaa sillan lähelle, hankki tarpeelliset tiedot ja oli jo lähdössä paluumatkalle, kun viholliset huomasivat pensaikon lehvien liikkuvan oudolla tavalla avaten saman tien tulen. Tultuaan havaituksi Remes pisti vauhtia jalkoihinsa, mutta yksi luodeista osui olkapäähän. Verta valuen hän pääsi omien puolelle. Vasta siellä Remes vilkaisi ampumahaavaa tarkemmin todeten: ”Sellainen seiskan arvoinen laukaus!”


”JOHTAJAN KARISMAA”


Olli Remeksessä oli kansanomaisen johtajan karismaa ja hän nautti alaistensa arvonantoa. Remeksellä oli tärkeä osuus Kajaanin viinakaupan ryöstössä syntyneen hämmingin selvittämisessä. 6. Divisioona, joka taisteli Sallan suunnalla, irrotettiin saksalaisista joukoista tammikuussa 1942. Noin 2000 miestä siirtyi hiihtäen Sallasta Kajaaniin. 500 km hiihtämisen jälkeen sotilaat odottivat palkinnoksi ryyppyä, mutta Kajaanin alkoholiliike oli suljettu järjestyshäiriöiden pelossa. Sen sijaan upseerit nauttivat ravintolaruuista ja -ryypyistä, kun miehistö samaan aikaan tappoi aikaansa Yhteislyseon majoitustiloissa. Tilannetta ei yhtään helpottanut kenraalimajuri Vihman puhe joukolle. Hän oli ilmoittanut 28.2., että seuraava taistelupaikka on Maaselän Kannaksella, ja sieltä harva palaisi elävänä. Hyökkäyksen tarkoituksena oli Muurmannin radan katkaisu. Vihman puhe sai aikaan kapinamielialan. Seuraavana yönä miehistö tunkeutui ikkunan kautta Alkon myymälään tyhjentäen hyllyjä. Viinoja hävisi miesten mukaan melkein 200 pulloa. Ympäristössä riehui yhtäkkiä satoja humalaisia sotilaita. Pataljoonan komentaja ja päivystävä upseeri pahoinpideltiin. Esikunnan miehet istuivat ravintolassa miettien tilannetta. Esikuntaupseereihin kuulunut Olli Remeksen sukulaismies ehdotti, että miesten kovasti arvostama luutnantti Remes komennetaan tilannetta rauhoittamaan. Ritari Remes kutsuttiin apuun. Remeksen napakka ja varma esiintyminen tainnutti aamutunneilla humalaisten sotilaiden kapinamielen ja riehakkuuden. Viinakaupan ryöstöstä jaettiin keväällä 1942 tuomioita, jotka olivat rikkomukseen nähden lieviä.


”TARKKA-AMPUJAN UHRI”


Kapteeni Remes kaatui Krivillä 31.12.1942. Hän oli luovuttamassa komppaniansa etulinjavastuuta seuraajalleen, kun vihollisen tarkka-ampujan luoti osui päähän. Remes kuoli matkalla Karhumäen kenttäsairaalaan. Viisi veljeä yhden serkun kanssa olivat kantamassa Remeksen arkkua Vieremän sankarihautausmaahan 31.1.1943. Remes oli naimisissa Eine o.s. Kairalan kanssa ja heidän perheeseen syntyi kaksi lasta. Remeksen Mannerheim-risti on säilynyt suvun hallussa. Remeksen kunniaksi on paljastettu monia muistotauluja ja valokuvia: muistotaulut Reserviupseerikoulussa Haminassa 1.4.1950 ja Iisalmen kulttuurikeskuksessa 4.6.2004, muistomerkki Sallan Paikanselässä 21.11.1992 sekä valokuvat Maanpuolustusopistossa Lappeenrannassa 15.10.1998, Jalkaväkimuseossa Mikkelissä marraskuussa 1998, Rajamuseossa Imatran Immolassa 19.3.1999 ja Kuopion Sotaveteraanimuseossa 4.9.2004.


6. DIVISIOONAN KOMENTAJAN, EVERSTI VIIKLAN, ESITYS 10.9.1941: ”Olli Remeksestä tuli ensimmäinen savolainen Marskin ritari. 6. Divisioonan komentajan, eversti Viiklan esitys kirjattiin saapuneeksi Päämajan komento-osastolla 10.9.1941. Meni vain kaksi päivää, niin Ylipäällikkö nimitti Remeksen ritariksi. Ritariesitys: ”Luutnantti Olli Remes on koko sodan ajan osoittanut erinomaista henkilökohtaista urheutta ja toimintatarmoa. Väsymättömänä on hän henkilö kohtaisella esimerkillään kannustanut johdettavina olevat joukkonsa äärimmäisiin ponnistuksiin. Sodan alkupäivinä tunkeutui luutnantti Remes partiojoukkonsa kanssa Liikasenvaarasta Kuopsitunturin kautta Tuutikylään. Hänen tähystäjänsä seurasivat koko ajan Kuopsitunturilta vihollisen liikkeitä tiedoittaen niistä radiolla.


Tuutikylän miehityksen jälkeen eteni luutnantti Remes Siemingin kautta Kutsajoelle suorittaen ansiokasta tiedustelupalvelusta ja kiinnittäen vihollisen huomion tälle suunnalle, siten hankkien muille joukoille tilaisuuden yllättävään etenemiseen. Jyrhämän kautta kannustaessaan esimerkillään poikiaan eteenpäin sai hän kiväärin kuulan käsivartensa läpi. Tästä huolimatta suoritti hän tehtävänsä loppuun saakka sekä runsaasta verenvuodosta huolimatta käveli vieläpä omia väsyneitä miehiään auttaen noin 30 km Tuutikylään.


Parin viikon sairaalassa olon jälkeen, koska sairaalaan tuli tilanpuutetta, palasi hän toipilaana joukko-osastoonsa etulinjaan. Elokuun puoliuvälissä torjui hän Vuorikylässä komppaniallaan useita vuorokausia kestäneissä raskaissa taisteluissa moninkertaisesti ylivoimaisen vihollisen hyökkäykset. Elokuun lopulla loukkaantui hän puupalasesta tykistötulessa, mutta ei kehoituksesta huolimatta mennyt sairaalaan, koska yleinen hyökkäys oli odotettavissa.


29.8.1941 tunkeutui luutnantti Remes Kurtilla Silmäpuolivaarassa ensimmäisenä vihollisen piikkilankaesteiden läpi katkaisten itse vihollistulessa lapiolla piikkilangat, haavoittui lievästi vihollisen kk-korsua vallattaessa käsikranaatista kasvoihin ja käsiin, palasi kuitenkin sidonnan jälkeen jo seuraavana päivänä johtamaan komppaniaansa ja osoitti tällöinkin erinomaista henkilökohtaista urheutta ja ripeyttä vallatessaan käsikranaatein etummaisena miehenä vihollisen korsuja ja ottaessaan lukuisia vankeja.”


VIRALLISET NIMITYSPERUSTELUT: ”Ylipäällikkö on 12.9.1941 nimittänyt Vapaudenristin 2. luokan Mannerheim-ristin ritariksi luutnantti Olli Remeksen, joka on osoittanut erinomaista henkilökohtaista urheutta sekä toimintatarmoa. Kannustaessaan esimerkillään poikiaan eteenpäin sai kiväärin kuulan käsivartensa läpi, mutta suoritti tehtävänsä loppuun saakka. Palasi toipilaana etulinjaan, jossa torjui komppaniallaan useita vuorokausia kestäneissä, raskaissa taisteluissa moninkertaisen ylivoimaisen vihollisen hyökkäykset. Elokuun lopulla loukkaantui tykistötulessa, mutta ei kehoituksista huolimatta mennyt sairaalaan, koska yleinen hyökkäys oli odotettavissa. Hän tunkeutui ensimmäisenä vihollisen piikki lankaesteiden läpi katkaisten vihollisen tulessa lapiolla piikkilangat, haavoittui lievästi käsikranaatista käsiin ja kasvoihin. Palasi sidonnan jälkeen johtamaan komppaniaansa, osoittaen jälleen erinomaista urheutta ja ripeyttä vallatessaan etummaisena miehenä vihollisen korsuja ja ottaessaan lukuisia vankeja.”

nro 15: Veikko Kalevi Vehviläinen


luutnantti


syntyi Suonenjoella 23.4.1920, kuoli Suonenjoella 4.2.1998, haudattu Suonenjoen vanhalle hautausmaalle


ritari 15, 26.9.1941, alikersantti, ryhmänjohtaja 4./JR 9


maanviljelijä omalla maatilalla Suonenjoella vuoteen 1962 asti


jalkaväki


kuului Suonenjoen suojeluskuntaan 1937–40


”YKSI PÄRJÄÄ PARHAITEN”


Veikko Vehviläinen syntyi Suonenjoella Hulkkolan kylässä Seppälän talossa 23.4.1920. Veikon äiti kuoli tämän ollessa vasta 10-vuotias. Hän kävi kansakoulun ja suoritti varusmiespalveluksen kiväärimiehenä JR 41:ssä 1940–41. Talvisodan taistelupaikka oli Ilomantsin Kallioniemi. Veikko Vehviläinen kuului eversti Svenssonin johtamaan 7. Divisioonan Jalkaväkirykmentti 9:ään vuosina 1941–43. Vehviläinen oli ylennetty jo talvisodassa alikersantiksi ja kesällä 1941 hän toimi ryhmänjohtajana, kun 7.D hyökkäsi rajan yli tavoitteena Sortavala. Vehviläinen toimi ryhmänjohtajana täysin poikkeuksellisella tavalla: hän nimittäin halusi taistella yksin ja hänen ryhmänsä piti huolta siitä, että ritarilla riitti ammuksia, kasapanoksia ja käsikranaatteja. Tästä omintakeisesta tyylistään hän joutui antamaan esimiehilleen selityksen. Selitys kuului: ”vihollisen on paljon vaikeampi osua yksittäiseen mieheen, jos tämä liikkui ripeästi, kuin koko ryhmään.” Taistelunmukaisissa ammunnoissa hän oli huomattavasti asetovereitaan parempi. Lisäksi taistelunmukainen liike, pienten taktisten niksien oppiminen ja ryhmän johtaminen olivat hänelle luontaisia ja helppoja.


”SUONENJOEN RITARI”


Vehviläinen tuhosi yksin Ruskealan Alalammella 16.7.1941 taloihin linnoittautuneen vihollisosaston. Kun JR 9 oli 2.8. vielä Ruskealassa, ritarimme kunnostautui jo Leppäselän kansakoulun maastossa, jossa suomalaiset murtautuivat vihollisen vahvan puolustuksen läpi. Veikko Vehviläinen tuhosi yksi bunkkerin ampuen sieltä ulos yrittäneet venäläiset konepistoolillaan. Vehviläinen taisteli JR 30:n mukana 1943–44, vartioaliupseerina Pohjois-Savon Suojeluskuntapiirissä 1944 ja joukkueenvarajohtajana ErP 23:ssa 1944. Hän kävi RUK:n vuonna 1944. Jatkosodan taistelupaikkoja olivat Alalampi, Leppäselkä, Latvasyrjä, Sortavala, Äänislinna ja Syväri. Veikko Vehviläinen oli ristin saadessaan vasta 21-vuotias. Vehviläinen ylennettiin vänrikiksi kesäkuussa 1948 ja sotavuosien jälkeen hän palasi viljelemään kotitilaansa. Veikko Vehviläisen päätyö oli maanviljely, mutta hän oli lisäksi taitava käsitöissä ja piirtämisessä. Hän osasi soittaa montaa eri instrumenttia kirjoittaen myös näytelmiä, joita esitettiin kylän tilaisuuksissa. Autot olivat Veikko Vehviläisen intohimona: hän osasi korjata merkin kuin merkin. Helmikuussa 1962 tuli ylennys luutnantiksi. Vuonna 1994 itsenäisyyspäivänä Vehviläinen oli linnan juhlissa Martti Ahtisaaren kutsumana. Ahtisaari oli ensimmäinen presidentti, joka kutsui Marskin ritarit yhtenä joukkona linnan juhliin juuri kyseisenä vuonna. Vanhuuden päivillä Vehviläinen muutti avovaimonsa kanssa Suonenjoen keskustaan ja lopuksi vielä Rautalammin Kieriniemen hoitolaitokseen. Vehviläinen kuoli Suonenjoen sairaalassa 4.2.1998 ja hänet on haudattu Suonenjoelle. Vehviläisen muistoksi on laitettu esille muistolaatta, jossa on kopio Mannerheim-rististä, Lintharjun koulun seinälle 1.4.2006. Lisäksi hänen kunniaksi on paljastettu muistotaulu Reserviupseerikoulussa Haminassa 1.4.1950 sekä valokuvat Kontiolahden sotilaskodissa Kontiorannassa 20.11.1984, Jalkaväkimuseossa Mikkelissä 10.6.1989 ja Kuopion Sotaveteraanimuseossa 4.9.2004. Hän oli naimisissa kaksi kertaa. Ensimmäinen puoliso oli Elina o.s. Vepsäläinen ja heidän perheeseen syntyi kaksi lasta. Toinen puoliso oli Eila o.s. Kettunen ja heidän perheeseen syntyi niin ikään kaksi lasta.

